Minulta on usein nyt kysytty, että mitä minä siitä seksistä nyt puhun kuntoutujien kanssa ja miten, kun alan olla ”ammattilainen”. Vastaan aina, että minä mikään ammattilainen ole vaan ihminen ihmiselle ja puhun siitä, mistä kuntoutuja haluaa puhua. Kuntoutuksen alan ammattilaisella on paljon taitoja kohdata ihmistä, olla lähellä, kuunnella ja kulkea rinnalla. Pitkissä asiakassuhteissa näemme paljon kuntoutujan henkilökohtaista elämää, käynnit eivät keskity pelkästään esimerkiksi jumppaamiseen. Tai ainakin todella toivon, että näin ei ole. Vaan ammattilainen haluaa kohdata kuntoutujan kokonaisvaltaisesti ja pyrkiä auttamaan ihmistä sen kaikilla elämänalueilla, mihin vamma tai vammautuminen vaikuttaa. Varsinkin kun teemme kotikäyntejä, menemme kuntoutujan omalle henkilökohtaisimmalle tontille mitä on. Astumme konkreettisesti sisään hänen elämään ja siellä ollessamme meidän täytyy kunnioittaa kaikkea, mikä hänen elämäänsä kuuluu. Usein yhtenä osa-alueena ihmisen elämässä on myös parisuhde, mutta aina ihmisen elämään kuuluu seksuaalisuus.
Kun olet käynyt läpi yllä olevat asiat ja jos toteat niiden jälkeen, että ei – tämä ei todellakaan ole minun osaamista eikä minulla ole rohkeutta astua näiden ääreen, niin silti ammattilainen ei voi asioita ja kuntoutujaa sivuuttaa. Siinä vaiheessa ammattilaisen täytyy, painotan sanaa täytyy, osata ohjata kuntoutuja eteenpäin. Sanoa, että nyt ei valitettavasti pysty itse auttamaan, mutta etsitään ihminen, joka voi. Se voi olla joku toinen henkilö ihan omasta työyhteisöstä, jonka tiedät pystyvän näistä asioista keskustelemaan. Se voi olla hoitaja tai lääkäri. Tai se voi olla seksuaalineuvoja. Tässäkään tilanteessa ammattilainen ei kuitenkaan voi jättää asiaa kuntoutujan kontolle. ”Soita jollekin neuvojalle” -lause jättää kuntoutujan yksin, eikä hänellä ehkä ole taitoja, keinoja tai väyliä etsiä apua. Ammattilaisen tehtävänä on antaa konkreettinen puhelinnumero tai nimi kuntoutujalle käteen, mistä voi apua pyytää. Omien kuntoutujieni kanssa se voi tarkoittaa myös sitä, että oikeasti soitan ihmisen kanssa kyseiseen numeroon. Tähän täytyisi kyllä kaikilla sosiaali- ja terveysalan ammattilaisilla olla osaaminen.
← Elämä on mahdollisuus
Perhonen ylpeänä julkaisee: Julisteet ja korttisarja seksuaalisuuden puheeksi ottoon ja keskusteluun. →